b'\n_START_ARTICLE_\nApostolsko nasledstvo\n_START_PARAGRAPH_\nApostolsko nasledstvo je kr\xc5\xa1\xc4\x8danska doktrina, po kateri so zdaj\xc5\xa1nji \xc5\xa1kofje veljavni nasledniki Jezusovih apostolov._NEWLINE_Pogledi na doktrino niso popolnoma enotni v razli\xc4\x8dnih kr\xc5\xa1\xc4\x8danskih Cerkvah in denominacijah, ve\xc4\x8dina pa se strinja z naslednjim glavnim principom: Jezus je svojo duhovno avtoriteto izro\xc4\x8dil apostolom. Apostoli so svojo avtoriteto izro\xc4\x8dili prvim \xc5\xa1kofom s polaganjem rok - \xc5\xa1kofovskim posve\xc4\x8denjem. Ti so jo na enak na\xc4\x8din prena\xc5\xa1ali na svoje naslednike. Danes veljajo kot veljavno posve\xc4\x8deni tisti \xc5\xa1kofje, na katere je pre\xc5\xa1lo \xc5\xa1kofovsko posve\xc4\x8denje preko prej\xc5\xa1njih \xc5\xa1kofov v nepretrgani verigi, ki se je za\xc4\x8dela z Jezusom in apostoli. Na to naj bi se nana\xc5\xa1ala tudi beseda apostolska v Nicejsko-carigrajski veroizpovedi:\xc2\xa0\xc2\xbbVerujem v eno sveto, katoli\xc5\xa1ko in apostolsko Cerkev,...\xc2\xab_NEWLINE_Tak pogled na apostolsko nasledstvo zagovarjajo vse katoli\xc5\xa1ke in pravoslavne Cerkve. Razhajajo se samo pri vpra\xc5\xa1anju, ali se je vodilna vloga svetega Petra prenesla na dana\xc5\xa1njega pape\xc5\xbea in kak\xc5\xa1en pomen ima zato pape\xc5\xbe in Rimskokatoli\xc5\xa1ka cerkev._NEWLINE_Kljub enakemu pojmovanju te doktrine omenjene Cerkve ve\xc4\x8dinoma priznavajo veljavnost apostolskega nasledstva samo Cerkvam iz svoje skupine (tistim, s katerimi so v polnem ob\xc4\x8destvu) ne pa tudi tistim iz druge skupine. Stvari se na tem podro\xc4\x8dju izbolj\xc5\xa1ujejo z napredkom ekumenskega gibanja._NEWLINE_Anglikanska in Starokatoli\xc5\xa1ka Cerkev pri odcepitvi od Rimskokatoli\xc5\xa1ke cerkve nista prekinili verige apostolskega nasledstva in njihovi \xc5\xa1kofje \xc5\xa1tejejo za veljavne naslednike apostolov. Njihovo \xc5\xa1kofovsko posve\xc4\x8denje bi moralo biti veljavno tudi v o\xc4\x8deh Rimskokatoli\xc5\xa1ke Cerkve vsaj v primeru mo\xc5\xa1kega \xc5\xa1kofovstva (primeri, ko se v teh dveh Cerkvah \xc5\xa1kofovsko posve\xc4\x8denje prena\xc5\xa1a preko \xc5\xbeensk-\xc5\xa1kofinj, so bolj sporni, saj Rimskokatoli\xc5\xa1ka cerkev \xc5\xa1kofovskega posve\xc4\x8denja \xc5\xbeensk ne priznava)._NEWLINE_V protestantskih skupnostih ve\xc4\x8dinoma ne priznavajo apostolskega nasledstva v zgoraj opisanem pomenu. Nekatere protestantske skupnosti o apostolskem nasledstvu sploh ne govorijo, druge pa se sklicujejo na apostolsko nasledstvo v smislu verskega nauka, ki je prehajal od Jezusa in apostolov do dana\xc5\xa1njih verskih voditeljev.'